b"\n_START_ARTICLE_\nSesquiterp\xc3\xa8\n_START_PARAGRAPH_\nEls sesquiterpens s\xc3\xb3n una classe de terpens que consten de tres unitats d'isopr\xc3\xa8 i tenen la f\xc3\xb3rmula molecular C\xe2\x82\x81\xe2\x82\x85H\xe2\x82\x82\xe2\x82\x84. Com els monoterpens, els sesquiterpens poden ser ac\xc3\xadclics o contenir anells incloent moltes combinacions \xc3\xbaniques. Les modificacions bioqu\xc3\xadmiques com l'oxidaci\xc3\xb3 o el rearranjament produeixen els sesquiterpenoids, que hi estan relacionats, com per exemple l'\xc3\xb2xid de cariofil\xc3\xa8 o el farnesol. Com els monoterpens, tamb\xc3\xa9 s\xc3\xb3n vol\xc3\xa0tils a temperatura ambient, tot i que en menor mesura, ja que tenen un pes molecular un 50% superior als primers._NEWLINE_Els sesquiterpens es troben a la natura, majorit\xc3\xa0riament en plantes, insectes i fongs, tot i que tamb\xc3\xa9 es poden trobar (a difer\xc3\xa8ncia dels monoterpens) en determinats vertebrats. Actuen com semioqu\xc3\xadmics, per exemple agents de defensa (alguns s\xc3\xb3n verinosos per als herb\xc3\xadvors) o comunicaci\xc3\xb3 entre insectes i plantes."